[bookmark: _GoBack]НАРЕДБА 
ЗА УСЛОВИЯТА И РЕДА ЗА  УПРАЖНЯВАНЕ ПРАВАТА НА СОБСТВЕНОСТ В ТЪРГОВСКИ ДРУЖЕСТВА, УЧАСТИЕТО В ГРАЖДАНСКИ ДРУЖЕСТВА И СКЛЮЧВАНЕТО НА ДОГОВОРИ ЗА СЪВМЕСТНА ДЕЙНОСТ ОТ ОБЩИНА БУРГАС

Приета с решение на Общински съвет-Бургас по т. 9, Протокол №7 /26.01.2016 г.; изм. и доп. с решения на Общински съвет – Бургас, по т.1, Протокол №13/28.06.2016 г.

Р а з д е л I
Общи положения

Чл. 1. С тази наредба се определят условията и редът за упражняване на правата на собственост на Община Бургас в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност . 
Чл. 2. Общински съвет - Бургас упражнява правата на собственост на Община Бургас в търговски дружества с общинско участие в капитала, граждански дружества по Закона за задълженията и договорите и по договори за съвместна дейност пряко, в съответствие с разпоредбите на действащото законодателство и настоящата наредба.
Чл. 3. С тази наредба се определят:
1. образуването, преобразуването и прекратяването на еднолични търговски дружества с ограничена отговорност и еднолични акционерни дружества, в които Община Бургас притежава целия капитал;
2. участието на търговски дружества с ограничена отговорност и акционерни дружества, в които Община Бургас притежава повече от 50 на сто от капитала, в други търговски дружества и в граждански дружества по Закона за задълженията и договорите; 
3. участието на Община Бургас в други търговски дружества;
4. възлагането на управлението и контрола и съдържанието на договорите, съставът и компетенциите на органите за управление и контрол, редът за определяне на представителите на общината в органите за управление и контрол, техните права и задължения, възнаграждението и отговорността при неизпълнение на задълженията;
5. правилата за сключване на договори за наем и разпореждане с дълготрайни активи и за задължително застраховане на имуществото на дружествата по чл.1; 
6. участие на общината в граждански дружества по ЗЗД;
7. сключването от Община Бургас и търговските дружества с повече от 50 на сто общинско участие в капитала на договори за съвместна дейност; 
8. създаването и поддържането на публичен регистър за търговските дружества с общинско участие в капитала, за общинските предприятия, за гражданските дружества и договорите за съвместна дейност, в които участва общината.  

Р а з д е л II
Образуване, преобразуване и прекратяване на търговските дружества 
с общинско участие в капитала

Чл.4. (1) Търговските дружества се образуват, преобразуват и прекратяват по решение на Общинският съвет по реда и при условията на Търговския закон, Закона за общинската собственост и Закона за публично-частните партньорства.
(2) Имоти и вещи - частна общинска собственост могат да се внасят като непарична вноска в капитала на търговски дружества въз основа на решение на Общинския съвет по реда предвиден в Търговския закон и ЗОС. 
Чл.5. Дружествата могат да бъдат:
1. еднолични дружества с ограничена отговорност;
2. еднолични акционерни дружества;
3. търговски дружества с ограничена отговорност и акционерни дружества, в които Община Бургас притежава част от дяловете или част от акциите;
4. търговски дружества, в които едноличните общински търговски дружества притежават целия или част от капитала ;
5. по изключение, Общината може да участва и в други търговски дружества, определени в Търговския закон, стига тя да не участва в тях като неограничено отговорен съдружник. 
Чл.6. (1) С акта  за образуване на търговско дружество Общинският съвет решава  всички въпроси от компетентността на учредителя по смисъла на Търговския закон и в зависимост от избраната правна форма.
(2) С предложението за образуване на еднолично търговско дружество вносителят представя:
1. Проект на устав/учредителен акт на дружеството; 
2. Предложение за размера на капитала и начина на формирането му; 
3. Проект на договор за възлагане на управление. 
Чл.7. Приемане на съдружници или акционери в общинско еднолично търговско дружество се извършва по реда на Закона за публично-частното партньорство и Търговския закон, след решение на Общинския съвет.


Р а з д е л ІІІ
Органи на управление и контрол на търговските дружества с общинско участие в капитала 

Чл.8. (1) Органи на управление на общинските еднолични търговски дружества с ограничена отговорност са :
1. Общинският съвет, изпълняващ функциите на общо събрание.
2. Управителят.
(2) Органи на общинските еднолични акционерни дружества са:
1. Общинският съвет ; 
2. Съветът на директорите /едностепенна система на управление/ или надзорният и управителният съвет /двустепенна система на управление/.
Чл.9. Общинският съвет, в качеството на общо събрание, упражнява правата на едноличния собственик на капитала в едноличните общински търговски дружества .
Чл.10. Общинският съвет избира представителите на общината в органите на управление  на търговските дружества с общинско участие в капитала, при условията и по реда на Търговския закон и съгласно дружествените договори или уставите на тези дружества.  
Чл.11. Общинският съвет може да предвиди избирането на контрольор (контрольори) в едноличните търговски дружества с ограничена отговорност , който да следи за спазване на учредителния акт, за опазване на имуществото на дружеството и да дава отчет пред общинския съвет .

Р а з д е л ІV
Правомощия на органите на търговски дружества с общинско участие 

Чл.12. (1) Общинският съвет, в качеството си на едноличен собственик на капитала в търговски дружества с ограничена отговорност, упражнява правомощията на общо събрание, включително:
1. образува, преобразува и прекратява дружеството и избира представителите на общината в управителните му органи;
2. изменя и допълва учредителния акт или устав на дружеството;
3. взема решения за увеличаване или намаляване на капитала на дружеството и определя начина, по който това следва да се извърши;
4. взема решения за откриване или закриване на клонове на дружеството и за участие в капитала на други търговски дружества по реда на чл.51а, ал.1 от Закона за общинската собственост;
5. взема решение за извършване на непарична вноска в капитала на търговски дружества при условията и по реда, регламентирани със Закона за общинската собственост и Закона за публично-частното партньорство и Правилника за прилагането му;    
6. взема решения за сключване на договори за съвместна дейност и за участие на дружеството в граждански дружества и определя размера на участието му в общата собственост на съдружниците в гражданското дружество по реда на чл.51а, ал.2 от Закона за общинската собственост; 
7. взема решения за придобиване или отчуждаване на недвижими имоти и вещни права върху тях;
8. взема решения за разпореждане с дялове или акции - собственост на дружеството в други дружества;  
9. взема решения за придобиване, разпореждане и/или сключване на лизингови договори за дълготрайни материални активи /само движими вещи/ на стойност над 20 000 лева;  
10. взема решения за отдаване под наем на дълготрайни материални активи, когато обща балансова стойност надхвърля 5 на сто от общата балансова стойност на ДМА, собственост на дружеството, към 31 декември на предходната година или срокът на договора за наем е над 3 години;
11. взема решения за извършването на допълнителни парични вноски по реда на чл.134 от Търговския закон;
12. дава съгласие за предоставяне на обезпечения в полза на трети лица; за поемане на менителнични задължения; за сключване на съдебна или извънсъдебна спогодба, с която се признават задължения или се опрощава дълг, за суми над 5 000 /пет хиляди/ лева;
13. дава съгласие за учредяване на ипотека или залог върху дълготрайни активи на дружеството;
14. избира управителя, определя възнаграждението му и го освобождава от отговорност;
15. взема решение за назначаване на контрольор и определя възнаграждението му; 
16. избира и освобождава одитори - дипломирани експерт-счетоводител;
17. приема годишния отчет и баланса, взема решение за разпределение на печалбата и/или за изплащане на дивиденти, в съответствие с изискванията на Закона за счетоводството;
 18. взема решения за предявяване искове на дружеството срещу управителя или контрольора и назначава представител за водене на процеси срещу тях.
19. назначава ликвидатор при прекратяване на дружеството, определя, а при необходимост и удължава срока на ликвидацията;
20. решава и други въпроси, предоставени в негова компетентност от закон и от учредителния акт.
 (2) Кметът на общината упражнява следните правомощия: 
1. предлага на общинския съвет да избере управител в случаите, когато договорът за възлагане на управлението с управителя е прекратен предсрочно при смърт или напускане, или срокът му е изтекъл, както и при новообразувано или преобразувано ЕООД. Едновременно с това решение общинският съвет може да вземе решение за провеждане на конкурс за избор на управител, по чл.25 от тази Наредба.
2. сключва договор за управление с управителите на търговски дружества с ограничена отговорност и акционерни дружества, в които община Бургас, притежава повече от 50 на сто от дяловете или от акциите, както и договор за управление с управител на търговско дружество, в което еднолично търговско дружество на общината има 100 процента участие в капитала;
3. сключва договор за ликвидация с ликвидатора;
Чл.13. Управителят на едноличното дружество с ограничена отговорност:
1. организира и ръководи дейността на дружеството съобразно закона и в съответствие с учредителния акт, настоящата наредба и решенията на общински съвет;
2. представлява дружеството;
3. осъществява правомощията на работодател по отношение на работещите в дружеството;
4. решава всички въпроси, които не са от изключителна компетентност на Общото събрание;
5. предприема действия в защита интересите на Община Бургас в качеството й на едноличен собственик на капитала в търговското дружество;
 6. взема решения за отдаване под наем на дълготрайни материални активи, когато балансовата им стойност за текущата година е под 5 на сто от общата балансова стойност на ДМА, собственост на дружеството, към 31 декември на предходната година;
7. при отсъствие поради редовен отпуск или болест, правомощията на управителя се упражняват от определено от него лице.
Чл.14. (1) Общинският съвет, в качеството си на едноличен собственик на капитала в акционерни дружества, упражнява следните правомощия:
1. учредява, преобразува и прекратява дружеството и избира представителите на общината в управителните му органи;
2. изменя и допълва устава на дружеството;
3. взема решения за увеличаване или намаляване на капитала на дружеството и определя начина, по-който това следва да се извърши;
4. взема решения за откриване или закриване на клонове на дружеството и за участие в капитала на други търговски дружества по реда на чл.51а, ал.1 от Закона за общинската собственост и определя начина, по-който това следва да се извърши;
5. взема решение извършване на непарична вноска в капитала на търговски дружества при условията и по реда, регламентирани със ЗОС, Закона за публично-частното партньорство и Правилника за прилагането му;  
6. решава издаването на облигации;
7. взема решения за придобиване или разпореждане с недвижими имоти - собственост на дружеството и за учредяване в полза на трети лица на вещни права върху тях; 
8. взема решения за разпореждане с дялове или акции собственост на дружеството в други дружества, както и за придобиване или разпореждане с дълготрайни финансови активи на дружеството по сделки с чуждестранни физически или юридически лица;
9. взема решения за участие на дружеството в граждански дружества и определя размерът на участието му в общата собственост на съдружниците в гражданското дружество;
10. взема решения за придобиване, разпореждане и/или сключване на лизингови договори за дълготрайни материални активи, представляващи  движими вещи, на стойност над 20 000 лева;  
11. взема решения за отдаване под наем на дълготрайни материални активи, когато обща балансова стойност за текущата година надхвърля 5 на сто от общата балансова стойност на ДМА, собственост на дружеството, към 31 декември на предходната година ;
12. дава съгласие за предоставяне на обезпечения в полза на трети лица; за поемане на менителнични задължения; за сключване на съдебна или извънсъдебна спогодба, с която се признават задължения или се опрощава дълг, за суми над 5 000 /пет хиляди/ лева;
13. избира и освобождава одитори - дипломирани експерт-счетоводител;
14. приема годишния отчет и баланса, взема решение за разпределение на печалбата и/или за изплащане на дивиденти, в съответствие с изискванията на Закона за счетоводството;
15. избира и освобождава членовете на съвета на директорите, съответно на надзорния съвет, избира изпълнителен/лни член/ове и определя възнаграждението им;
16. взема решения за предявяване на иск срещу членовете на съвета на директорите или срещу членовете на надзорния и управителния съвет и назначава представители за водене на процес;
17. назначава ликвидатори при прекратяване на дружеството, определя срока за ликвидация както и при необходимост удължава същия;
18. решава и други въпроси, предоставени в негова компетентност от закон и от учредителния акт.
 (2) Кметът на общината упражнява следните правомощия: 
1. предлага на  общинския съвет да избере съвет на директорите /при едностепенна система на управление/ или временен надзорен съвет и управителен съвет /при двустепенна система на управление/ в случаите, когато договорът за възлагане на управлението с членовете на съвета на директорите или надзорния съвет е прекратен предсрочно или е изтекъл срокът им и сключва договори с тях, както и при новоучредено или преобразувано ЕАД. Едновременно с това решение, общинският съвет може да вземе решение за провеждане на конкурс по чл.25 от тази Наредба.
2. сключва договори с ликвидатора;
Чл.15. (1) Съветът на Директорите:
1. представлява дружеството;
2. възлага управлението на дружеството на един от своите членове - изпълнителен член;
3. одобрява щатното разписание на дружеството;
4. решава всички въпроси, които не са от изключителна компетентност на Общински съвет или на Кмета на Общината.
5. взема решения за отдаване под наем на дълготрайни материални активи , когато  балансовата им стойност е под 5 на сто от общата балансова стойност на ДМА, собственост на дружеството, към 31 декември на предходната година;
(2) Надзорния съвет:
1. избира членове на управителния съвет, определя тяхното възнаграждение и може да ги заменя по всяко време;
2. представлява дружеството само в отношенията с управителния съвет;
3. решава всички въпроси, които не са от изключителна компетентност на Общински съвет, респ. на Кмета на Общината.
(4) Управителният съвет:
1. управлява и представлява дружеството под контрола на надзорния съвет;
2. решава всички въпроси, които не са от изключителна компетентност на Общински съвет, респективно на Кмета на Общината и на Надзорния съвет.
3. предприема в защита интересите на Община Бургас в качеството й на едноличен собственик на капитала в търговското дружество.
4. взема решения за отдаване под наем на дълготрайни материални активи , когато  балансовата им стойност е под 5 на сто от общата балансова стойност на ДМА, собственост на дружеството, към 31 декември на предходната година;
Чл.16. Учредителните актове или уставите на едноличните търговски дружества с общинско участие се приемат от Общински съвет и се подписват от Кмета на Общината и Председателя на Общински съвет.

Р а з д е л V
Особени правила при сключване на някои видове договори

Чл.17. (1) В капитала на търговски дружества могат да се внасят като непарична вноска движими вещи и недвижими имоти - частна общинска собственост или вещни права върху тях, след решение на Общински съвет.
(2) Оценката на имотите и вещите по ал. 1 се извършва по реда на чл.72, ал.2 от Търговския закон.
(3) В случаите на § 10, ал.2 от Закона за приватизация и следприватизационен контрол, оценката на имотите и вещите се извършва от лицензиран от Агенцията по приватизация оценител, определен с решение на Общинския съвет.
Чл.18. (1) (изм. Протокол №13/28.06.2016 г.) Търговските дружества с общинско участие в капитала могат да се разпореждат, да отдават под наем имоти или части от тях, внесени от общината като непарична вноска в капитала им, или да учредяват ограничени вещни права върху такива имоти чрез публичен търг или публично оповестен конкурс по ред, определен в Наредбата за реда за придобиване, управление и разпореждане с общински имоти и вещи. Комисията за провеждане на публичен търг или публично оповестен конкурс се назначава от  управителя, съответно изпълнителния директор на дружеството. Срокът на договорите за наем и за правото на ползване за тези имоти не може да бъде по-дълъг от 10 години.
  (2) (изм. Протокол №13/28.06.2016 г.) Търговски дружества с над 50 на сто общинско участие в капитала могат да се разпореждат, да отдават под наем имоти или части от тях или да учредяват ограничени вещни права върху такива имоти чрез публичен търг или публично оповестен конкурс по ред, определен в Наредбата за реда за придобиване, управление и разпореждане с общински имоти и вещи Комисията за провеждане на публичен търг или публично оповестен конкурс се назначава от  управителя, съответно изпълнителния директор на дружеството.. Срокът на договорите за наем и за правото на ползване за тези имоти не може да бъде по-дълъг от 10 години.
(3) (нова, Протокол №13/28.06.2016 г.) В случаите по ал.1 и ал.2, комисията е в състав от минимум 5 члена, един от които правоспособен юрист.
(4) (изм. Протокол №13/28.06.2016 г.) Търговски дружества с над 50 на сто общинско участие в капитала могат да влизат в наемни правоотношения с Община Бургас или помежду си без търг или конкурс след решение на общинския съвет. Това правило не се прилага за имотите, внесени като непарична вноска в капитала им от Община Бургас.
(5) (изм. Протокол №13/28.06.2016 г.) Застроените имоти – собственост на търговски дружества, чийто капитал е повече от 50% общинска собственост, подлежат на задължително застраховане, включително срещу природни бедствия и земетресения, като управителят, съответно изпълнителния директор, определя застраховател по реда на Закона за обществените поръчки.
 
Р а з д е л VI
Задължения на представителите на общината в търговските дружества,
в които общината е акционер или съдружник

Чл.19. Представителите на общината в общото събрание на търговските дружества, в които общината е съдружник или акционер, правят изявления, извършват действия и изразяват становища в общото събрание на съдружниците само след изрично решение на Общинския съвет, определящо съдържанието на изявленията, действията или становищата, когато се касае до следните случаи:
1. изменяне и допълване на дружествения договор;
2. приемане или изключване на съдружник;
3. даване на съгласие за прехвърляне на дружествен дял;
4. намаляване или увеличаване капитала на дружеството;
5. придобиване и отчуждаване на недвижими имоти и вещни права върху тях;
6. решение за допълнителни парични вноски;
7. решение за участие в капитала на други търговски дружества;
8. обезпечения в полза на трети лица;
9. сключване на договори за кредит;
10. учредяване на ипотека или залог върху дълготрайни активи на дружеството;
11. преобразуване и прекратяване на дружеството.
12. приемане на годишния отчет и баланса, разпределяне на печалбата и изплащането на дивиденти;
13. избиране на управител, определяне на възнаграждението му и освобождаването му от отговорност; избиране и освобождаване на членовете на Съвета на директорите, съответно на Надзорния съвет и определяне възнаграждението на членовете на Надзорния съвет, съответно на членовете на Съвета на Директорите, на които няма да бъде възложено управлението; 
14. освобождаване от отговорност управителите, съответно членовете на Съвета на Директорите и на Надзорния съвет, на Управителния съвет.
15. приемане на решение за откриване и закриване на клонове.
Чл.20. Представителите на общината в търговските дружества, в които общината е съдружник или акционер:
1. предлагат за одобрение от Общинския съвет варианти за решения по въпросите от предварително обявения Дневен ред на съответния орган за управление;
2. са длъжни да защитават интересите на Общината и да отчитат писмено дейността си пред Общински съвет, както и да информират в три-дневен срок за предстоящи и приключили заседания на управителните органи, като предоставят дневния ред и копие от протоколите на заседанията.

Р а з д е л VII
Състав на органите на едноличните търговски дружества с общинско участие

Чл.21. (1) Управители на общински еднолични търговски дружества с ограничена отговорност могат да бъдат физически лица, които не са регистрирани като търговци по ТЗ. 
(2) Членове на съвета на директорите на общинските еднолични акционерни дружества, съответно на надзорния или управителния съвет, могат да бъдат, както физически, така и юридически лица.  
Чл.22. (1) Не могат да бъдат управители или ликвидатори на общински еднолични търговски дружества с ограничена отговорност физически лица, които:
1. от свое или чуждо име извършват търговски сделки, освен със съгласие на общинския съвет;
2. са неограничено отговорни съдружници в събирателни или командитни търговски дружества и съдружници в дружества с ограничена отговорност освен със съгласие на общинския съвет;
3. заемат длъжност в ръководни органи на други дружества, освен със съгласие на общинския съвет;
4. са лишени с присъда или с административен акт от правото да заемат материално-отчетническа длъжност - до изтичане срока на наказанието;
5. са били членове на управителни органи или неограничено отговорни съдружници в дружество, което е прекратено поради несъстоятелност - ако са останали неудовлетворени кредитори;
6. са народни представители, общински съветници, кметове или държавни служители.
 (2) Ограниченията по т. 1, т. 2 и т. 3 от предходната алинея се прилагат когато се извършва дейност, сходна с тази на дружеството.
 
 
 
 
Чл.23. Не могат да бъдат членове на съвета на директорите, надзорните и управителните съвети и ликвидатори физически и юридически лица, които:
1. от свое или от чуждо име извършват конкурентни на дружеството търговски сделки;
2. са еднолични търговци, неограничено отговорни съдружници в събирателни или командитни търговски дружества, които извършват конкурентна дейност;
3. участват като съдружници или акционери в търговски дружества с конкурентна на дружеството търговска дейност;
4. са лишени с присъда или с административен акт от правото да заемат материално-отчетническа длъжност - до изтичане срока на наказанието;
5. са били членове на управителни органи или неограничено отговорни съдружници в дружество, което е прекратено поради несъстоятелност, ако са останали неудовлетворени кредитори;
6. са съпрузи или роднини по права линия, по съребрена линия или по сватовство до четвърта степен включително на член на управителен орган;
7. са управители или членове на управителни органи на друго дружество, освен със съгласие на общинския съвет;
8. са народни представители, общински съветници, кмет на община, кметове на кметства, кметски наместници, заместник-кметове и секретари на общини.

Р а з д е л VІІІ
Възлагане на управлението на едноличните търговски дружества с общинско участие

Чл.24. Управлението на едноличните търговски дружества с общинско участие се възлага с договори за управление, сключени между Кмета на общината и съответния управител.
Чл.25. (1) Управлението се възлага след решение на Общинския съвет. В случаите, когато Общинския съвет вземе решение управителят да бъде избран след  провеждане на конкурс, същият се провежда  по ред и условия, в Приложение №1, неразделна част от настоящата Наредба, освен в случаите по ал.3.
(2) Разпоредбите на предходната алинея не се прилагат, когато Общински съвет вземе решение да възложи управлението директно, без провеждане на конкурс.
(3) Управлението на общинските търговски дружества, които са лечебни заведения, се възлага след провеждане на конкурс в съответствие с изискванията на Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения (Загл. изм. - ДВ, бр. 15 от 2001 г.).
Чл.26. Договорите за управление се сключват за срок не по-дълъг от три години по образец №2 към Приложение №1 за търговските дружества по Търговския закон  и по Приложение №2 – за търговските дружества по Закона за лечебните заведения.
Чл.27. С договорите за управление се уреждат:
1. правата, задълженията, отговорностите, на управителя;
2. размера и начина на плащане на възнагражденията, социалното осигуряване и реда за ползване на неприсъствени дни от управителя;
3. отговорността на страните при неизпълнение на задълженията;
4. основанията за прекратяване.
Чл.28. (1) Договорите с избраните от Общинския съвет ликвидатори на едноличните търговски дружества с общинско участие се сключват от Кмета на община Бургас и съдържат задълженията на ликвидатора, срока, в който следва да завърши ликвидацията и възнаграждението на ликвидатора. 
(2) При незавършване на ликвидацията в срок договорът с ликвидатора може да бъде удължен от общинския съвет.
 
Р а з д е л ІХ
Ред за участие на Общината в граждански дружества по
Закона за задълженията и договорите, както и сключване на договори за съвместна дейност

Чл.29. За осъществяване на стопанска дейност Общината може да участва в граждански дружества, образувани по реда на Закона за задълженията и договорите и да сключват договори за съвместна дейност само с лица, определени по реда на чл.33 - 39 от Закона за публично-частното партньорство.
Чл.30. С договора за дружество, Общината съвместно с друго лице или лица се съгласява/т да обединят своите усилия за постигането на една обща цел.
Чл.31. (1) Решения за участие, съответно прекратяване участието на Общината като съдружник в гражданско дружество, както и сключване на договори за съвместна дейност и прекратяването им се взема от Общински съвет. 
(2) При участие на общината с парична вноска, както и при участие със свободни имоти и вещи или вещни права върху имоти, частна общинска собственост, като непарична вноска решение се взема от Общинския съвет.
Чл.32. Общински съвет определя представителя на Общината в гражданското дружество.
Чл.33. (1) Лицето по чл.32 има правата и задълженията дадени от закона и дружествения договор на съдружника в сдружението.
(2) В дружествения договор се определят случаите, в които решенията относно дейността  на дружеството се вземат от Общински съвет,.
Чл.34. Относно неуредените в този раздел въпроси се прилагат разпоредбите на чл. 357 - чл.362 от Закона за задълженията и договорите.

Раздел X
Публични регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества, в които участва общината

Чл.35. (1) В общината се създават и поддържат публични регистри за участието на Община Бургас в еднолични търговски дружества с ограничена отговорност и еднолични акционерни дружества, в които община Бургас, притежава целия капитал, както и всички други търговски дружества, в които Община Бургас и нейни дружества и предприятия притежават част или целия капитал, за юридическите лица с нестопанска цел и за гражданските дружества, в които участва общината и за общинските предприятия. 
(2) Образците на регистрите, редът за воденето и съхранението им, се извършва по реда на Наредба № 8 от 17.12.2009 г. за утвърждаване на образците на актовете за общинска собственост, на досие на имот - общинска собственост, и на регистрите, предвидени в Закона за общинската собственост, и за определяне реда за съставянето, воденето и съхраняването им.
(3) На вписване в регистъра подлежат:
1. Еднолични търговски дружества с общинско имущество;
2. Смесени търговски дружества, в които общината е акционер или съдружник;
3. Гражданските сдружения, в които общината е съдружник;
4. Сдружения с нестопанска цел в които общината участва.
(4) Регистърът на предприятията, създадени с общинско имущество, предприятията с общинско участие, сдруженията с нестопанска цел, в които Общината участва и гражданските сдружения, в които Общината е съдружник, е публичен. 
[bookmark: to_paragraph_id4708849]Чл.36. Регистърът на предприятията, създадени с общинско имущество, предприятията с общинско участие, сдруженията с нестопанска цел, в които Общината участва и гражданските сдружения, в които Общината е съдружник, се води съгласно изискванията на Наредба № 8 от 17.12.2009 г. за утвърждаване на образците на актовете за общинска собственост, на досие на имот - общинска собственост, и на регистрите, предвидени в Закона за общинската собственост, и за определяне реда за съставянето, воденето и съхраняването им
Чл.37. (1) Вписването в регистъра се извършва от длъжностно лице, определено със заповед на Кмета на Общината.
(2) Длъжностното лице по ал.1 извършва вписване в регистъра въз основа на заверен препис от акта, удостоверяващ промените на подлежащите на вписване обстоятелства.
(3) Длъжностното лице по ал.1 поставя дата след всяко вписване и се подписва.
Чл.38. Органите на управление на едноличните търговски дружества и лицата, упълномощени да представляват Общината в търговските дружества, изпращат в Общината преписи от издадени от тях актове, удостоверяващи обстоятелствата, подлежащи на вписване регистъра на търговските дружества и на предприятията с общинско участие в 7 /седем/ дневен срок от издаването им.
Чл.39. Публичните регистри за участието на Община Бургас в еднолични търговски дружества с ограничена отговорност и еднолични акционерни дружества, в които община Бургас, притежава целия капитал, както и всички други търговски дружества, в които Община Бургас и нейни дружества и предприятия притежават част или целия капитал, за юридическите лица с нестопанска цел и за гражданските дружества, в които участва общината и за общинските предприятия се поддържат в електронен вариант на интернет-страницата на общината.


Допълнителни разпоредби

§ 1. Сключените договори за управление с досегашните управители на търговски дружества, с изключение на лечебните заведения се привеждат в съответствие с образец №2 към Приложение №1 от настоящата наредба за оставащия срок на договорите, но не по-дълъг от посочения в чл.26.


Заключителни разпоредби

§ 2. Настоящата наредба се приема на основание чл. 21, ал. 2 от Закона за местното самоуправление и местната администрация и чл.51а, ал. 4 от Закона за общинската собственост и влиза в сила от 01.02.2016 г. 
§ 3. Настоящата Наредба отменя Наредба за реда, по който Община Бургас участва в учредяването и упражнява правото си на собственост в търговските дружества (Загл. изм. с решение по т. 1 от дневния ред на тридесет и петото заседание на Общински съвет - Бургас от 27.04.2006 г.), приета с Решение на Общински съвет Бургас от 31.03.2000 г., изм. и допълнена е решения на Общински съвет Бургас от 30.03.2004 г., 27.05.2004 г., 28.10.2004 г., 30.11.2004 г., 27.04.2006 г., 24.07.2008 г., 18.09.2008 г.




Председател на Общински съвет – Бургас: 
					
/Костантин Луков/



Секретар на Община – Бургас:
						
						/Божидар Кънчев/


















ПРИЛОЖЕНИЕ №1
към наредбата 

Ред и условия за провеждане на конкурсите за възлагане на управлението на 
еднолични търговски дружества с общинско участие 

1. Процедурата за провеждане на конкурсите за възлагане на управлението на еднолични търговски дружества с общинско участие се открива с решение на Общински съвет Бургас.  
Конкурсът се провежда от комисия, в чийто състав се включват най-малко трима общински съветници и двама представители на общинска администрация.
Общинския съвет избира представители за участие в състава на комисията за провеждане на конкурса, минималните и специфичните изисквания за заемане на длъжността, условията на конкурса, необходимите документи, мястото и сроковете за подаването им. 
2. Въз основа на решението на Общинския съвет за откриване на конкурса,  Кметът на Общината издава заповед, с която определя представителите на общинска администрация в състава на комисията и определя срок за приемане на документи, който не може да бъде по-кратък от 14 дни от датата на публикуване на обявата. 
3.  Оповестяването на конкурса се извършва с публикуване на обявление на официалните интернет страници на общината и общинския съвет.
В обявлението се съдържат: 1. длъжността, за която се провежда конкурсът; 2. минималните и специфичните изисквания за заемане на съответната длъжност, определени с решението на общинския съвет; 3. начинът за провеждане на конкурса; 4. необходимите документи, мястото и срокът за подаването им; 5. мястото, на което ще се обявяват списъците или други съобщения във връзка с конкурса.
4. Конкурсът се провежда в 2 етапа: Допускане по документи; Събеседване с кандидатите.
5. След изтичане срока за подаване на конкурсните документи, Комисията проверява дали са представени всички посочени в обявата документи, както и дали кандидатите отговарят на описаните в нея изисквания; съставя протокол за допуснатите кандидати, публикува график и място на провеждане на втори етап на официалните интернет страници на общината и общинския съвет.
6. След провеждане на втори етап – събеседване, членовете на Комисията попълват карта за оценка по Образец № 1. 
7. Комисията съставя протокол за класиране на кандидатите съгласно техния общ бал и го публикува на интернет страниците на общината и общинския съвет
8. По предложение на председателя на комисията, общинският съвет избира класирания на първо място кандидат.
9. Кметът на Общината сключва Договор за възлагане на управлението с избрания от Общински съвет кандидат.  – Образец № 2, не по-късно от 14 дни от влизане в сила на решението на Общински съвет и  представяне на декларация по чл.27, чл.28 и чл.29 от Наредбата по образец.
10. При отказ на класирания на първо място кандидат да сключи договор, се провежда нов конкурс.





































ОБРАЗЕЦ № 1
към приложение №1 от наредбата 

 

К А Р Т А

за оценка на събеседване с кандидат
............................................................................................., участник в конкурса за управител на ....................................................................................................

Моля, отбележете вашата оценка по възходящата скала от 1 до 6 (от много неподходящ до много подходящ) със знак “Х” в съответното поле като имате предвид описанието на показателите представено по-долу.

	№
	Показатели
	Оценка

	
	
	1
	2
	3
	4
	5
	6
	

	1.
	Мотивация на кандидата
	
	
	
	
	
	
	

	2.
	Планове за професионално развитие
	
	
	
	
	
	
	

	3.
	Познаване на нормативни документи
	
	
	
	
	
	
	

	4.
	Познаване на отрасъла
	
	
	
	
	
	
	

	5.
	Познаване на пазара
	
	
	
	
	
	
	

	6.
	Креативност
	
	
	
	
	
	
	

	7.
	Комуникативни умения
	
	
	
	
	
	
	

	8.
	Убедителност и аргументираност
	
	
	
	
	
	
	

	9.
	Лидерство(предпочитан стил, качества, опит)
	
	
	
	
	
	
	

	10.
	Общо впечатление (темперамент, характер, интелект, уравновесеност, настроение)
	
	
	
	
	
	
	

	
	Средна оценка
	



Описание на показателите:

1. Мотивация на кандидата – оценява се степента на мотивация на кандидата за заемане на позицията на управител.
2. Планове за професионално развитие – оценява се доколко конкретната позиция на управител на общинско търговско дружество се вписва в кариерния път на кандидата и в плановете му за кариерно развитие.
3. Познаване на нормативни документи – оценява се знанията на кандидата по търговско, гражданско и трудово законодателство. 
4. Познаване на отрасъла – оценяват се знанията за особеностите на отрасъла в който е дружеството.
5. Познаване на пазара – оценяват се познаването на пазара, познаване на конкурентите, познаване на потенциалните клиенти, както и на техните нагласи.
6. Креативност – оценява се оригиналността на предлаганите от кандидата мерки за развитие на дружеството.
7. Комуникативни умения – оценява се вербалната и невербална комуникация на кандидата.
8. Убедителност и аргументираност – оценява се доколко убедително и аргументирано кандидатът защитава тезите си, както и даването на примери по време на отговорите си.
9. Лидерство – оценяват се предпочитания лидерски стил, лидерски качества, опит в управлението на хора, опит в управлението на екипи.
10. Общо впечатление  - оценява се темперамента, характера, интелекта, уравновесеността и основното настроение на кандидата.
                                                                                 



























ОБРАЗЕЦ № 2
към Приложение № 1  

ДОГОВОР
ЗА  ВЪЗЛАГАНЕ  УПРАВЛЕНИЕТО  
НА  „…………..”  ЕООД – ГР. БУРГАС


Днес, .................... 201.. г., в гр. Бургас, между:
"……………………" – гр. Бургас, с ЕИК…………….,  със седалище и адрес на управление: гр. Бургас, …………………...,  ДРУЖЕСТВОТО, чрез Кмета на Община Бургас -….представляващ едноличния собственик на капитала – Община Бургас 
и
……………………, ЕГН.. , с постоянен адрес:  ……, л.к. № ....................................,  наричан по-долу за краткост „УПРАВИТЕЛ“,  на основание чл. 141 ал.7 от Търговския закон и чл. …. от Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас, се сключи настоящия договор
 
I. ПРЕДМЕТ НА ДОГОВОРА - ДРУЖЕСТВОТО възлага, а УПРАВИТЕЛЯТ приема да управлява и представлява „…………………..” ЕООД – гр. Бургас, в съответствие с действащата нормативна уредба и клаузите на настоящия договор.
II. СРОК НА ДОГОВОРА - Настоящият договор влиза в сила от датата на подписването му между страните и има срок на действие …. (…..) година/и, от датата на вписването му в Търговския регистър / от датата на сключване на договора, /при преизбиране на управителя/. 
III.  ПРАВА И ЗАДЪЛЖЕНИЯ НА ДРУЖЕСТВОТО:
          А/. ДРУЖЕСТВОТО има право:
	1. да контролира дейността на УПРАВИТЕЛЯ по осъществяване на неговите права и задължения, по изпълнение на конкретни задачи, поставени му от дружеството, както и да определя срокове, в рамките на които същият е длъжен да предприема мерки за отстраняване на констатирани недостатъци в работата;
	2. да одобрява стратегически програми за развитието на ДРУЖЕСТВОТО;
           3. да взема решения за откриване и закриване на клонове на ДРУЖЕСТВОТО, както и за участие или прекратяване на участието му в сдружения с други организации;
  4. взема решение за придобиване или разпореждане с дялове на ДРУЖЕСТВОТО;
           5. да взема решения за придобиване и отчуждаване на недвижими имоти и вещни права върху такива имоти;
          6. да изисква от УПРАВИТЕЛЯ разработването и предоставянето на информация, свързана с дейността на ДРУЖЕСТВОТО;
          7. на свободен достъп до всички работни места на ДРУЖЕСТВОТО, до финансови и други документи, свързани с неговата дейност. 
          Б/. ДРУЖЕСТВОТО се задължава:
          1. да даде становище по представената от УПРАВИТЕЛЯ бизнес–програма, в срок от тридесет дни от получаването й;
          2. да заплаща на УПРАВИТЕЛЯ уговорените в раздел V, т.1 и т.5 от настоящия договор възнаграждения, освен в случаите по раздел V, т.3, изречение второ;
	3. да прави вноски за социално и здравно осигуряване на УПРАВИТЕЛЯ, при условията и по реда на действащото българско законодателство.
IV. ПРАВА И ЗАДЪЛЖЕНИЯ НА УПРАВИТЕЛЯ:     
          А/. УПРАВИТЕЛЯТ има право:
          1. да осъществява инвестиционната политика на ДРУЖЕСТВОТО, като се съобразява с поставените от едноличния собственик на капитала ограничения;
          2. да ползва кредити за ДРУЖЕСТВОТО, след изрично съгласие на едноличния собственик на капитала;
          3. да ползва средства за представителни нужди в размер до 2000 лева годишно;
          4. да получава възнагражденията по раздел V, т.1 и т.5 от настоящия договор, освен в случаите по раздел V, т.3, изречение второ;
          5. да ползва всички социални придобивки на работещите в ДРУЖЕСТВОТО;
          6. да ползва платен годишен отпуск, в размер и при условията, уговорени в настоящия договор;
          7. да получава парично обезщетение за временна нетрудоспособност, поради болест, в размер, определен съобразно действащото българско законодателство;
          8. при прекратяване на договора, да получи парично обезщетение, съответстващо на неизползваните, към датата на прекратяването, платени неприсъствени дни;
9. да утвърждава: организационната и управленската структура, в т.ч. и щатното разписание, включително да извършва структурни и организационни промени в ДРУЖЕСТВОТО; правилата за организация на вътрешностопанската сметка, вътрешния документооборот; правилата за организация на работна заплата и други вътрешни правила;
10. да сключва, изменя и прекратява трудовите договори на работниците и служителите в дружеството, включително да определя размера на основното и допълнителните им трудови възнаграждения, да налага дисциплинарни наказания, да ги стимулира и командирова;      
11. да представлява ДРУЖЕСТВОТО пред съдебните, данъчните и другите държавни органи, пред банковите и финансовите институции и пред други физически и юридически лица, както и пред легитимните синдикални организации.
          Б/. УПРАВИТЕЛЯТ се задължава:
          1. да осъществява управлението на цялостната дейност на дружеството, в интерес на последното, като при необходимост и поискване, отчита предприетите действия пред дружеството;
          2. да представи на ДРУЖЕСТВОТО, за утвърждаване, бизнес–програма;
          3. да уведомява едноличния собственик на капитала, незабавно, в писмена форма, за всички обстоятелства от съществено значение за дружеството;
          4. да представя на ДРУЖЕСТВОТО годишните счетоводни отчети и баланси и тримесечните финансово–счетоводни отчети и справки, в срок от тридесет дни, след приключването им;
5. да взема разрешение от ДРУЖЕСТВОТО за:
5.1. кредитиране на трети лица;
5.2. сключване на договори за безвъзмездно предоставяне на трети лица на финансови средства и движими вещи;
5.3. за учредяване на ипотека и залог на дълготрайни активи на дружеството; 
5.4. за обезпечения, в полза на трети лица;
5.5. за разпореждане с интелектуалната собственост на дружеството;
6. да създава условия за социално развитие на трудовия колектив, да подобрява трудовите и битови условия, като сключи Колективен трудов договор с легитимни синдикални организации на ДРУЖЕСТВОТО;
7. да не огласява служебна информация и сведения за ДРУЖЕСТВОТО, докато е в сила настоящият договор, както и за срок от пет години,  след прекратяването му;
8. за срока на действие на договора да не извършва от свое или чуждо име търговски сделки, да не участва в събирателни, командитни и ограничено отговорни дружества и да не заема длъжност в ръководни органи на други дружества, със сходна дейност без съгласието на дружеството.
V. ВЪЗНАГРАЖДЕНИЕ. СОЦИАЛНО И ЗДРАВНО ОСИГУРЯВАНЕ. ОТПУСКИ.
	1. УПРАВИТЕЛЯТ получава месечно възнаграждение, в трикратен размер на  средната брутна месечна заплата в ДРУЖЕСТВОТО, но не по – голям от размера на заплатата на Кмета на Община Бургас.
	2. Възнаграждението по раздел V, т.1 от настоящия договор е за сметка на ДРУЖЕСТВОТО. Едноличният собственик на капитала не гарантира размера на възнагражденията на УПРАВИТЕЛЯ и не го компенсира при липса на средства в ДРУЖЕСТВОТО.
          3. Определените на УПРАВИТЕЛЯ възнаграждения подлежат на облагане с данък върху общия доход, съгласно действащото българско законодателство. За деклариране на сумите, получени като възнаграждение по настоящия договор, както и за плащане на съответните данъци, отговорност носи УПРАВИТЕЛЯТ.
          4. Социалното и здравно осигуряване на УПРАВИТЕЛЯ се извършва на базата на полученото възнаграждение, в съответствие с действащото българско законодателство.
          5. При временна нетрудоспособност поради болест, УПРАВИТЕЛЯТ получава парично обезщетение, в размер, определен, съобразно действащото българско законодателство.
          6. УПРАВИТЕЛЯТ ползва платени неприсъствени работни дни, извън празничните и почивните, в размер на  тридесет календарни дни за една календарна година, които съгласува с ресорния заместник-кмет.
           7. Периодът на ползване на платените неприсъствени работни дни се определя от УПРАВИТЕЛЯТ, който за целта депозира пред ДРУЖЕСТВОТО декларация, предварително, не по–късно от петнадесет дни. В този случай, УПРАВИТЕЛЯТ е длъжен писмено да определи длъжностно лице, което ще го замества през периода на отсъствието.    
8. Неизползваният размер на платените неприсъствени дни може да се ползва от УПРАВИТЕЛЯ до прекратяване на настоящия договор.
VI.  ПРЕКРАТЯВАНЕ НА ДОГОВОРА:
1. Настоящият договор се прекратява, с изтичане на срока, за който е сключен.
2. Договорът може да бъде прекратен и предсрочно, при следните условия:
а/ по взаимно съгласие на страните;
б/ с писмено предизвестие от не по–малко от три месеца, отправено от някоя от страните по договора.  Срокът на предизвестието тече от деня на получаването му от другата страна;
в/ при преобразуване или прекратяване на ДРУЖЕСТВОТО, както и при промяна на собственика на капитала;
г/ в случай на смърт или поставяне под запрещение на УПРАВИТЕЛЯ;
д/ при възникване на обстоятелства, обуславящи забрана или ограничения за УПРАВИТЕЛЯ да упражнява функциите си по договора;
е/ поради фактическа невъзможност от страна на УПРАВИТЕЛЯ, да изпълнява задълженията си, продължила повече от шест месеца;
ж/ при неизпълнение на икономическите показатели, определени с бизнес-програмата;
з/ при нарушение на закона, от страна на УПРАВИТЕЛЯ, установено по надлежния ред, извършено при или по повод изпълнение на задълженията по настоящия договор или при нарушение на Наредба за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас;
и/ при извършване от страна на УПРАВИТЕЛЯ на престъпление от общ характер, установено с влязла в сила присъда;
й/ при неизпълнение на задълженията по този договор, включително нарушение на установените забрани и ограничения.
к/ в случай на обявяване на несъстоятелност или прекратяване на юридическото лице;
л/ по решение на Общински съвет – Бургас.

VII. ДРУГИ УСЛОВИЯ:
1. Страните могат да променят условията на настоящия договор при последващи промени на нормативната уредба или при съществени изменения на икономическите условия, чрез допълнителни писмени споразумения.
2. За неуредените с този договор въпроси се прилагат разпоредбите на действащото българско законодателство.
3. Възникналите между страните по този договор спорове се решават чрез преговори, а при непостигане на съгласие – пред компетентния съд в гр. Бургас.

Настоящият договор се състави и подписа в три еднообразни екземпляра, по един за всяка от страните и един за Агенцията по вписванията.


ЗА ДРУЖЕСТВОТО:                                                УПРАВИТЕЛ:		
						              
/…………..………/                                              / ……………………../











Д О Г О В О Р
за възлагане на управлението на общинско лечебно заведение


	Днес, ………….201.. г., в гр. Бургас, между:
“……, ЕИК …., с адрес: гр. Бургас, бул. „Демокрация“ 94, чрез ….., Кмет на Община Бургас – едноличен собственик на капитала /наричан по-долу Принципал/ на дружеството, наричано по-долу Лечебното заведение, от една страна
и 
….,  ЕГН …, л.к.№ .., изд. на …. г. от МВР …, с адрес: ….., наричан по-долу за краткост Управител, от друга страна
на основание Решение на Общински съвет по т. … от дневния ред на ……. заседание във връзка с чл.141, ал.7 от Търговския закон, чл.62, ал.4 от Закона за лечебните заведения, се сключи настоящият договор за следното:

	І.ПРЕДМЕТ НА ДОГОВОРА
  Лечебното заведение възлага, а Управителят приема да го управлява и представлява в съответствие с действащата нормативна уредба и клаузите на настоящия договор.

	ІІ. СРОК НА ДОГОВОРА
Срокът на действие на договора е 3 /три/ години, считано от датата на сключването му.

ІІІ. ПРАВА И ЗАДЪЛЖЕНИЯ НА ДРУЖЕСТВОТО:
            А/. Лечебното заведение има право:
	1. чрез Принципала си да контролира дейността на Управителя по осъществяване на неговите права и задължения, по изпълнение на конкретни задачи, поставени му от дружеството, както и да определя срокове, в рамките на които същият е длъжен да предприема мерки за отстраняване на констатирани недостатъци в работата;
	2. чрез Принципала си да одобрява представени от Управителя стратегически програми за развитието на Лечебното заведение;
	3. чрез Принципала си да изисква от Управителя разработването и предоставянето на информация, свързана със своята дейност;
	4. да осигури на Принципала си на свободен достъп до всички работни места, до финансови и други документи, свързани с неговата дейност.
  5. чрез Принципала си да намалява размера на определеното с този договор възнаграждение на Управителя до 50% за срок от 3 месеца, в случай, че той не изпълни негово решение или действа в нарушение на нормативната уредба и на задълженията си по този договор.
Б/ Лечебното заведение се задължава:
	1. чрез Принципала си да даде становище по представения от Управителя план за действие на дружеството;
	2. да заплаща на Управителя уговорените в т. V.1 от настоящия договор възнаграждения, освен в случаите по т.V.2, изречение второ;
	3. да прави вноски за социално и здравно осигуряване на Управителя, при условията и по реда на действащото българско законодателство.

	ІV. ПРАВА И ЗАДЪЛЖЕНИЯ НА УПРАВИТЕЛЯТ:
	А/. Управителят има право:
	1.да осъществява инвестиционната политика на Лечебното заведение, като се съобразява с поставените от Принципала ограничения;
	2. да ползва кредити за Лечебното заведение, след изрично съгласие на Принципала;
	3.да ползва средства за представителни нужди;
	4.да получава възнагражденията по раздел V, т.1 от настоящия договор, освен в случаите по раздел V, т.2, изречение второ;
	5.да ползва всички останали социални придобивки на работещите в Лечебното заведение;
	6.да ползва платени неприсъствени дни, в размер и при условията, уговорени в настоящия договор;
	7. да получава парично обезщетение за временна нетрудоспособност, поради болест, в размер, определен съобразно действащото законодателство;
	8. при прекратяване на договора, да получи парично обезщетение, съответстващо на неизползваните, към датата на прекратяването, платени неприсъствени дни;
	9. да утвърждава: организационната и управленска структура, в т.ч. и щатното разписание, включително да извършва структурни и организационни промени в Лечебното заведение; правилата за организация на вътрешностопанската сметка, вътрешния документооборот; правилата за организация на работна заплата и други вътрешни правила;
	10. да сключва, изменя и прекратява трудовите договори на работниците и служителите в дружеството, включително да определя размера на основното и допълнителните им трудови възнаграждения, да налага дисциплинарни наказания, да ги стимулира и командирова;
	11. да представлява Лечебното заведение пред съдебните, данъчните и другите държавни органи, пред банковите и финансовите институции и пред други физически и юридически лица, както и пред легитимните синдикални организации и да упълномощава с тези права други длъжностни лица на Лечебното заведение;
  12. сформира помощни и консултативни екипи при осъществяване на правомощията си, като определя състава и задачите им.
	13. да упражнява медицинска дейност по специалността си в Лечебното заведение, без за това да получава допълнително възнаграждение.
	Б/. Управителят се задължава:
	1. да осъществява управлението на цялостната дейност на Лечебното заведение, в интерес на същото, като при необходимост и поискване, отчита предприетите действия пред дружеството;
	2. да представи на Принципала план за дейността на Лечебното заведение и неговата икономическа ефективност;
	3. да уведомява Принципала, незабавно, в писмена форма, за всички обстоятелства от съществено значение за дружеството;
	4. да представя на Принципала годишните финансови отчети в срок от три месеца от приключването на финансовата година; тримесечните финансово-счетоводни отчети и справки, в срок от тридесет дни, след приключването им и доклад за дейността на ръководеното от него дружество за всяко тримесечие;
	5. да взема разрешение от Принципала за въпросите определени в Наредбата за реда, по който Община Бургас участва в учредяването и упражнява правото си на собственост в търговските дружества, а именно:
	5.1. кредитиране на трети лица;
	5.2. сключване на договори за безвъзмездно предоставяне на трети лица на финасови средства и движими вещи;
  5.3. за закупуване на дълготрайни материални активи на стойност над 5 000 лв.
  5.4. за учредяване на ипотека и залог на дълготрайни активи на дружеството;
5.5. за провеждане на търг или конкурс за отдаване под наем на недвижими имоти и други дълготрайни материални активи на Лечебното заведение, когато балансовата им стойност надвхърла 5 на сто от общата балансова стойност на дълготрайните активи на Лечебното заведение към 31 декември на предходната година или срокът за отдаване под наем е повече от 3 години.	
5.6. за обезпечения, в полза на трети лица;	
  5.7. за разпореждане с интелектуалната собственост на дружеството;
	6. да създава условия за социално развитие на трудовия колектив, да подобрява трудовите и битовите условия, като сключи Колективен трудов договор с легитимни синдикални организации на Лечебното заведение;
	7. да не оглася служебна информация и сведения за Лечебното заведение, докато е в сила настоящият договор, както и за срок от пет години, след прекратяването му;
	8. за срока на действие на договора да не извършва от свое или от чуждо име търговски сделки, да не участва в събирателни, командитни и ограничено отговорни дружества и да не заема длъжност в ръководни органи на други дружества, със сходна дейност без съгласието на дружеството.

	V. ВЪЗНАГРАЖДЕНИЕ. СОЦИАЛНО И ЗДРАВНО ОСИГУРЯВАНЕ. НЕПРИСЪСТВЕНИ ДНИ
	1. Управителят получава месечно възнаграждение в размер на 300 на сто от отчетната средна месечна брутна работна заплата в Лечебното заведение.
	2. Възнаграждението по предходната точка е за сметка на Лечебното заведение. Принципалът не гарантира размера на възнагражденията на Управителя и не го компенсира, при липса на средства в Лечебното заведение.
	3.Определените на Лечебното заведение възнаграждения подлежат на облагане с данък върху общия доход, съгласно действащото българско законодателство. За деклариране на сумите, получени като възнаграждение по настоящия договор, както и за плащане на съответните данъци, отговорност носи Управителя.
4. При реализиране на годишна балансова загуба от дружеството, Принципалът има право да намали до 20% начисленото за годината възнаграждение на Управителя.
5. Социалното и здравното осигуряване на Управителя се извършва на базата на полученото възнаграждение, в съответствие с действащото българско законодателство.
	7. При временна нетрудоспособност поради болест, Управителят получава парично обезщетение, в размер, определен, съобразно действащото българско законодателство.
	6. Управителят ползва платени неприсъствени дни, извън празничните и почивните дни, в размер на тридесет календарни дни за една календарна година.
	7. Периодът на ползване на платени неприсъствени дни се определя от Управителя, който за целта депозира пред Лечебното заведение декларация, предварително, не по-късно от петнадесет дни. В този случай, Управителят е длъжен писмено да определи длъжностно лице, което ще го замества през периода на отсъствието.
	8. Неизползваният размер на платените годишни неприсъствени дни могат да се прехвърлят за следващата календарна година при спазване на разпоредбите на Кодекса на труда.
	VІ. ПРЕКРАТЯВАНЕ НА ДОГОВОРА:
	1.Настоящият договор се прекратява, с изтичане на срока, за който е сключен.
	2.Договорът може да бъде прекратен и предсрочно, при следните условия:
	а/ по взаимно съгласие;
	б/ с писмено предизвестие от не по-малко от три месеца, отправено от някоя от страните по договора. Срокът на предизвестието тече от деня на получаването му от другата страна;
	в/ при преобразуване или прекратяване на Лечебното заведение, както и при промяна на собственика на капитала;
	г/ в случай на смърт или поставяне под запрещение на Управителя;
	д/ в случай на обяване на несъстоятелност или прекратяване на юридическото лице;
	е/ при възникване на обстоятелства, обуславящи забрана или ограничения за Управителя да упражнява функциите си по договора;
	ж/ поради фактическа невъзможност от страна на Управителя, да изпълнява задълженията си, продължила повече от шестдесет дни;
	з/ при неизпълнение на икономическите показатели, определени с бизнес-програмата;
	и/ при нарушение на закона, от страна на Управителя установено по надлежен ред, извършено при или по повод изпълнение на задълженията по настоящия договор или при нарушение на Наредба за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас;
	й/ при извършване от страна на Управителя на престъпление от общ характер, установено с влязла в сила присъда;
	к/ при неизпълнение на задълженията по този договор, включително нарушение на установените забрани и ограничения.

	VІІ. ДРУГИ УСЛОВИЯ:
	1. Страните могат да променят условията на настоящия договор при последващи промени на нормативната уредба или при съществени изменения на икономическите условия, чрез допълнителни писмени споразумения.
	2. За неуредените в този договор въпроси се прилагат разпоредбите на действащото българско законодателство.
	3.Възникналите между страните по този договор спорове се решават чрез преговори, а при непостигане на съгласие – пред компетентния съд в гр. Бургас.

	Настоящия договор се състави и подписа в четири еднообразни екземпляра, по един за Управителя, един за Лечебното заведение и два - за Принципала.


За ЛЕЧЕБНОТО ЗАВЕДЕНИЕ:			УПРАВИТЕЛ:

